[Video] Ondersoek ná polisielede glo net toekyk | Maroela Media
Die SAPD het 'n ondersoek van stapel gestuur na 'n video wat wyd op sosiale media versprei word waarop gesien kan word hoe 'n man aangerand word terwyl polisiebeamptes in uniform skynbaar net staan en toekyk.
Volgens inligting op sosiale media is die video by 'n winkelsentrum in Johannesburg geneem en hou die aanranding verband met konflik tussen meter-taxibestuurders en Uber-bestuurders. Op die video kan gesien word hoe 'n man deur 'n groep ander mans in die parkeerarea van die winkelsentrum rondgestamp word, voordat hy probeer weghardloop en iemand hom agternasit.
Die SAPD het Donderdag in 'n verklaring gesê die video het onder die bestuur se aandag gekom en 'n ondersoek is intussen van stapel gestuur. "Indien daar bevind word dat hierdie [polisie]beamptes inderdaad versuim het om op te tree in lyn met die Wet op die Suid-Afrikaanse Polisiediens, ons grondwet en SAPD-regulasies, sal daar besliste stappe gedoen word," lui die verklaring.
"Onmiddellik nadat hierdie video onder ons aandag gebring is, is 'n ondersoek van stapel gestuur en minstens een van die polisielede in die video, wat nie baie duidelik is nie, is op 'n ander wyse geïdentifiseer. Hierdie lid kan dissiplinêre stappe in die gesig staar en afhangende van die uitkoms van die ondersoek, kan strafregtelike aanklagte ook volg. Daar word gepoog om vas te stel of ander polisielede, wat nie op die beeldmateriaal sigbaar is nie, ook op die toneel was."
Die SAPD het beklemtoon dat polisiebeamptes wat bloot staan en toekyk terwyl 'n aanranding voor hulle afspeel, in skrille teenstelling met die SAPD se gedragskode is. Volgens die verklaring is SAPD-lede streng opdrag gegee om te midde van die konflik tussen taxi-operateurs 'n sterk polisie-sigbaarheid te handhaaf en die skuldiges in hierdie konfliksituasies vas te trek.
Jy pla nie iemand gedurende sy/haar etens-/teetyd.
Magie vol, ogies toe!!!!
Skorsing. En daar moet daadwerklik ingegryp word en taxibestuurders erg gestraf word indien 'n Uberdrywer geïntimideer word. Hul openlike kriminele optrede teenoor mense wat normal besigheid mag, kan en sal bly doen, is onaanvaarbaar vir die hele publiek in Suid-Afrika. Waarom word dit toegelaat??
Dit het seker nie in hulle vasgestelde gebied plaas gevind nie. Hulle was seker weer van 'n ander stasie by winkels. Dus hande af.
Dit is hoekom al hoe meer mense gereg in eie hande neem want die vertrouensbreuk met die polisie het net te groot geword.